কানাইঘাট প্রতিনিধি:: মহান স্বাধীনতা ও জাতীয় দিবস সিলেটের কানাইঘাট পৌরসভায় যথাযোগ্য মর্যাদায় পালিত হচ্ছে। আজ স্বাধীনতার ৪৭তম বার্ষিকী উপলক্ষে পৌর কার্যালয়ের পক্ষ থেকে নানা কর্মসূচী গ্রহণ করা হয়েছে। স্বাধীন-সার্বভৌম বাংলাদেশের গৌরবোজ্জ্বল সূচনার দিনে কানাইঘাট পৌরসভার মেয়র নিজাম উদ্দিন বলেন আজ স্বাধীনতার বাঁধনহারা আনন্দে, উৎসবে উদ্বেলিত হওয়ার দিন। যাদের ত্যাগ আর রক্তে অর্জিত এই ভূখন্ড স্বাধীন হয়েছে, সেই বীর শহীদদের প্রতি তিনি শ্রদ্ধা জানিয়েছেন। মুক্তির আনন্দে সমৃদ্ধির শপথে মুষ্টিবদ্ধ হওয়ার এই দিনে তার কার্যালয়ের পক্ষ থেকে নানা কর্মসূচী পালন করা হচ্ছে। এরই মধ্যে সকাল ৮ টায় জাতীয় সংগীতের মাধ্যমে পৌরসভার কার্যালয়ে জাতীয় পতাকা উত্তোলন করা হয়েছে। সকাল সাড়ে ৮টায় পৌরসভার সকল কর্মকর্তা কর্মচারী, ঠিকাদার ও পৌর প্রাথমিক বিদ্যালয়ের ছাত্রছাত্রী সমন্বয়ে এক বর্ণাট্য র‌্যালী বের করা হয়। র‌্যালীটি পৌর কার্যালয় থেকে শুরু হয়ে উপজেলা কেন্দ্রীয় শহীদ মিনারে গিয়ে বীর শহীদদের প্রতি শ্রদ্ধা নিবেদন করে।